Oliver Lauridsen

**Oliver Holton Lauridsen** (s. 24. maaliskuuta 1989 Gentofte, Tanska) on tanskalainen jääkiekkopuolustaja, joka pelaa SM-liigajoukkue Turun Palloseurassa. Hän toimii joukkueen varakapteenina. Isokokoinen Lauridsen on 197 senttimetrin pituinen ja 105 kilogramman painoinen. Hän on pelannut urallaan myös 16 NHL-ottelua Philadelphia Flyersissa.

## Ura
### Seuraura
Lauridsen debytoi kotikaupunkinsa joukkueessa, Gentofte Starsissa jo 15-vuotiaana Tanskan I-divisioonassa kaudella 2004–2005. Kaudeksi 2005–2006 hän siirtyi Ruotsiin ja Röglen J20-joukkueeseen. Kaksi seuraavaa kautta Lauridsen pelasi samaa sarjaa Linköpingissä. Hän sijoittui kaudella 2007–2008 159 minuutillaan koko J20 SuperElitin jäähypörssissä toiseksi edellään vain MB Hockeyn Tommy Lindholm. Lauridsen pelasi samalla kaudella myös yhden ottelun lainalla Ruotsin kolmanneksi korkeimmalla sarjatasolla maan I-divisioonan Tranåsissa.

Vuosina 2008–2011 Lauridsen kävi St. Cloud State Universitya. Philadelphia Flyers varasi hänet seitsemännellä kierroksella 196. pelaajana . Lauridsen valittiin sekä *Sophomore-vuotensa* 2009–2010 että *Junior-vuotensa* 2010–2011 päätteeksi WCHA:n akateemiseen tähdistökentälliseen. 

Maaliskuussa 2011 Lauridsen teki kaksivuotisen NHL-tulokassopimuksen Philadelphia Flyersin kanssa. Hän liittyi samalla AHL-joukkue Adirondack Phantomsin vahvuuteen, jossa Lauridsen pelasi loppukaudella 2010–2011 kaksi runkosarjaottelua ilman tehopisteitä. Kauden 2011–2012 hän pelasi kokonaan Phantomsissa, jossa Lauridsenin varsinainen tulokaskausi toi 65 runkosarjaottelussa tehot 3+4=7. Kaudella 2012–2013 hän debytoi NHL:ssä, jossa Lauridsen sai tililleen 15 runkosarjaottelua tehden niissä tehot 2+1=3. Hän teki NHL-debyyttinsä 30. maaliskuuta 2013 Boston Bruinsia vastaan, jolloin Lauridsen kutsuttiin paikkaamaan Braydon Coburnin loukkaantumista. Hän sai ottelussa jääaikaa 17.12 minuuttia sekä myös yhden kahden minuutin jäähyn kiinnipitämisestä. Lauridsenin NHL-uran avausmaali syntyi 23. huhtikuuta 2013 Boston Bruinsin Anton Hudobinin taakse. Hän kosketti Flyersin pelaajista edellisen kerran kiekkoon, kun Bruinsin puolustaja Zdeno Chára löi kiekon vahingossa omaan maaliin. Osuma merkittiin näin ollen Lauridsenin nimiin ja se jäi Flyersin 5–2-voittoon päättyneen ottelun ratkaisumaaliksi. Hän keräsi ottelusta teholukeman +3. 25. huhtikuuta 2013 Lauridsen sai tililleen ensimmäisen itse tekemänsä NHL-maalin lauottuaan kiekon New York Islandersin Kevin Poulinin taakse. Myös hänen NHL-uransa toinen osuma jäi voittomaaliksi, sillä se ratkaisi Flyersille 2–1-voiton. Lauridsen valittiin ottelun ykköstähdeksi. Heinäkuussa 2013 hän teki seuran kanssa kaksivuotisen, kaksisuuntaisen ja 1,2 miljoonan dollarin arvoisen jatkosopimuksen.

Kauden 2013–2014 Lauridsen pelasi taas kokonaan Adirondack Phantomsissa. Kauden 2014–2015 hän vietti pääosin Flyersin uudessa farmijoukkue Lehigh Valley Phantomsissa ja Lauridsen pelasi kauden aikana myös yhden NHL-ottelun. Kaudeksi 2015–2016 hän palasi Ruotsiin ja siirtyi vuoden mittaisella sopimuksella SHL-joukkue Frölundan riveihin. Lauridsen voitti kauden päätteeksi Ruotsin- ja Mestarien liigan mestaruuden. Lauridsen palkittiin myös Tanskan vuoden puolustajana.

Lauridsen siirtyi kaudeksi 2016–2017 kaksivuotisella sopimuksella KHL-seura Jokereihin. Marraskuussa 2017 hän teki seuran kanssa kaksivuotisen jatkosopimuksen kevääseen 2020 saakka. Kaudella 2018–2019 Lauridsen voitti Jokereiden sisäisen tehotilaston lukemalla +23. Kaudella 2019–2020, marraskuussa 2019 hän loukkaantui harjoituksissa. Lauridsenin vamma vaati leikkaushoitoa ja hänen toipumisajakseen ennustettiin peräti noin puoli vuotta, joten Jokerit tiedotti Lauridsenin kauden päättyneen tähän. Hänen toipuminen eteni kuitenkin odotettua nopeammin ja Lauridsen palasi kaukaloihin jo helmikuussa 2020.

Kaudeksi 2020–2021 Lauridsen palasi SHL:ään kun hän siirtyi kolmivuotisella sopimuksella Malmö Redhawksiin, jossa pelasi myös hänen pikkuveljensä Markus. Lauridsen nimettiin Redhawksin kapteeniksi, mutta ei mahtunut enää kapteenistoon seuraavalla kaudella. Kaudella 2022–2023 hän toimi joukkueen varakapteenina, ja voitti Redhawksin sisäisen tehotilaston lukemalla +12.

Kaudeksi 2023–2024 Lauridsen siirtyi vuoden mittaisella sopimuksella SM-liigajoukkue Turun Palloseuraan. Heinäkuussa 2024 TPS ja Lauridsen solmivat vuoden mittaisen jatkosopimuksen. Kaudeksi 2024–2025 hänet nimettiin joukkueen varakapteeniksi. Hän sivusi yhden kauden piste-ennätystään 13 tehopisteellä. Toukokuussa 2025 Lauridsen teki TPS:n kanssa vuoden mittaisen jatkosopimuksen. Kaudella 2025–2026 hän kuului Jatkoaika.com-verkkolehden toimittaja Timo Kinnusen mukaan joukkueen epäonnistujiin. Kinnusen mukaan Lauridsen oli varmasti tärkeä henkinen johtaja nuoressa joukkueessa, mutta pelillisesti hänellä ei ollut paljoa annettavaa. Kinnusen mukaan Lauridsenin luistelu oli hidasta ja hänellä oli vaikeuksia pysyä nuorempien vauhdissa mukana. Runkosarjan toiseksi viimeisellä kierroksella Lauridsen taklasi rajusti Ässien Petteri Riihistä osuen häntä valtaosin pään seudulle. Lauridsen tuli kamppailutilanteeseen kolmantena pelaajana, kun Riihinen väänsi kiekosta Eetu Päkkilää vastaan. Riihinen loukkaantui tilanteessa ja Lauridsenille tuomittiin ottelurangaistus. Hänet asetettiin kahdeksan ottelun mittaiseen pelikieltoon.

### Maajoukkueura
Lauridsen pelasi alle 18-vuotiaiden I-divisioonan MM-kilpailuissa vuosina 2006 ja 2007. Ensimmäinen turnaus päättyi B-lohkon hopeaan ja jälkimmäinen B-lohkon kultaan sekä sarjanousuun seuraavaksi vuodeksi pääsarjaan. Lauridsen pelasi myös alle 20-vuotiaiden I-divisioonan MM-kilpailuissa vuonna 2007, jolloin hän voitti A-lohkon kultaa ja oli nostamassa Tanskaa seuraavaksi vuodeksi pääsarjaan. Laurisen pelasi vuoden 2008 turnauksessa, joka päättyi putoamiseen takaisin I-divisioonaan vuoden 2009 turnaukseen, joka päättyi B-lohkon hopeaan.

Lauridsen on edustanut Tanskaa 12 MM-kilpailuissa vuosina 2013, 2014, 2015, 2016, 2017, 2018, 2019, 2021, 2022, 2023, 2024 ja 2025. Hän toimi vuosien 2021, 2024 ja 2025 turnauksissa joukkueensa varakapteenina. Lauridsen teki maajoukkuedebyyttinsä vuoden 2013 turnauksen avausottelussa 4. toukokuuta 2013 Kanadaa vastaan. Valmentajat valitsivat hänet Tanskan turnauksen yhdeksi kolmesta parhaasta pelaajasta. Lauridsen pelasi myös Pekingin olympialaisissa 2022 ja Milano-Cortinan olympiakisoissa 2026, joista jälkimmäisessä turnauksessa hän toimi Tanskan varakapteenina. Lauridsen pelasi myös karsinnoissa Pyeongchangin 2018, Pekingin ja Milano-Cortinan olympialaisiin. Yhteensä hän on pelannut 164 A-maaottelua tehden 16 syöttöpistettä. 

## Perhe
Lauridsenin pikkuveli Markus on Tanskan maajoukkuepuolustaja.

## Tilastot

## Lähteet

*
*
*

### Viitteet